Мадалы хан

Мадалы хан, Мадалихан Мухаммед Алихан (1807–1840) – 1822–1840-жылдары Кокон мамлекетинде бийлик жүргүзгөн хан. Омор хандын баласы, Нарбото бийдин небереси. Мадалы хан доору Кокон мамлекетинин саясий-экономикалык абалынын жогорулоо мезгили болгон. Мамлекеттин аймагы Түштүк Казакстан, Талас, Чүй, Ысык-Көл жана Нарын тарапка чейин таркалган. Тышкы саясатта 1832-жылы Кытай менен келишим түзүлүп, ири ийгиликке жетишкен. Түндүк Кыргызстанда Пишпек, Токмок (1825), Жумгал, Тогузторо (1830), Куртка (1832) чептери курулган. Мадалы хан 1824-жылы Чүйгө, 1826-жылы Кашкарга жасалган жортуулдарга катышкан. Бирок, Мадалы хан өмүрүнүн акыркы жылдарында саясий иштерден оолак болуп, көп убактысын оюн-зоокко кетирген. Бухара эмири Насрулланын колдоосуна ээ болгон ордодогу козголоңчулар тарабынан өлтүрүлгөн.
 Колдонулган  адабият 
 “Кыргыз Тарыхы.  Энциклопедия”  Бишкек 2003
 “Мамлекеттик тил жана энциклопедия борбору”
 “И.Арабаев атындагы Кыргыз мамлекеттик Педагогикалык университети”
 “Башкы ред. Ү.А.Асанов, жооптуу ред. А.А. Асанканов”
 “Ред кеңеш:  Ө.Ж.Осмонов (төрага) Т.Н Өмүрбеков”
 Интернеттик шилтемелер 
Категория:Кыргызстан
Категория:Инсандар